贈馬十二全玉沿檄過楚頃刻而別
作者：張耒
朝代：宋

paragraphs: 我離海邊方季夏，子時別我西亭下。
是時積雨河水深，却看孤舟放清夜。
爾來忽忽冬已闌，歲晚荒凉學官舍。
那知復與子携手，猶能頃刻聽清話。
來時綠樹今黄葉，須信丹顔暗中化。
別離易得當重惜，歲月難留足悲吒。
人生坎軻多憂娛，萬事紛紛少休暇。
况子飄泊不可常，幾度相逢即衰謝。
功名有命何足求，富貴無常求亦乍。
隋珠彈雀雖有獲，纖塵未補千金價。
我於世事甘不學，久師壁觀依僧社。
辱君指我曹溪源，行雖未至寧辭駕。
君如有志反丘壑，我即求田買桑柘。
卜鄰丈室聽談禪，更問老農求學稼。